เก็บตกการเงิน
ซื้อหุ้นกรุงไทยไม่กระทบการชำระหนี้
29 ต.ค. 2565

ซื้อหุ้นกรุงไทยไม่กระทบการชำระหนี้ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า มติการเข้าซื้อหุ้นธนาคารกรุงไทยของกองทุนฟื้นฟูฯ ไม่กระทบต่อการชำระหนี้เงินต้นและดอกเบี้ยที่มียอดคงค้าง 1.14 ล้านล้านบาท โดยเฉพาะในส่วนดอกเบี้ย และขอยืนยันว่ามีเงินเพียงพอในการชำระหนี้
“เรื่องชำระดอกเบี้ยไม่มีปัญหา แต่เงินต้นนั้นมีจำนวนมาก แรกๆ อาจลดได้เล็กน้อย ส่วนดอกเบี้ยเก่าที่แพงนั้น ล่าสุดสำนักงานบริหารหนี้สาธารณะ (สบน.) ได้ชี้แจงว่า ได้รีไฟแนนซ์หนี้จนทำให้ดอกเบี้ยจ่ายลดลงเหลือ 3% จากเดิมที่จ่ายดอกเบี้ยอยู่ที่ 6% ส่วนเงินต้นยอมรับว่าการชำระอาจล่าช้าไปจากกำหนดเดิมบ้าง” นายประสาร กล่าว
ผลักดัน กม.ฟอกเงินเข้าสภา ส.ค.นี้
พ.ต.อ.สีหนาท ประยูรรัตน์ เลขาธิการคณะกรรมการป้องกันและปราบปรามการฟอกเงิน (ปปง.) เปิดเผยว่า จะผลักดันกฎหมาย 2 ฉบับเกี่ยวกับการฟอกเงินเข้าสู่การประชุมสภาปลายเดือน ส.ค.นี้ คือ ร่าง พ.ร.บ.ปราบปรามการฟอกเงินเดิม ซึ่งจะเพิ่มความผิดมูลฐานอีก 12 มูลฐาน เช่น การรับซื้อของโจรที่ผู้รับซื้อจะมีความผิดด้วย รวมเป็นความผิดมูลฐาน 23 มูลฐาน ส่วนร่าง พ.ร.บ.ป้องกันการสนับสนุนการเงินแก่ผู้ก่อการร้าย เพื่อยับยั้งการทำธุรกรรมให้แก่ผู้ก่อการร้าย และรวบรวมรายชื่อบุคคลที่อยู่ในบัญชีดำส่งไปยังประเทศต่างๆ ให้บัญชีดำของประเทศนั้นๆ คาดว่าน่าจะสามารถบังคับใช้ได้ภายในปลายปีนี้ เพื่อปลดการขึ้นบัญชีดำของไทยในเรื่องการสกัดการก่อการร้าย
พ.ต.อ.สีหนาท ระบุว่า ตั้งแต่วันที่ 21 ส.ค.นี้ สถาบันการเงิน จะเข้มงวดในการตรวจสอบข้อมูลของลูกค้าในการตรวจสอบบัญชี เพื่อป้องกันบุคคลภายนอกที่รับจ้างเปิดบัญชีทำธุรกรรมทางการเงินที่ผิดกฎหมายด้วย